Il-festa ta’ għeluq snin persuna hija dejjem speċjali. Għal Wilfred Mula, Malti Awstraljan li ilu jgħix l-Awstralja minn tfulitu, is-70 sena mit-twelid tiegħu se jkun verament speċjali. Twieled 70 sena ilu u emigra lejn l-Awstralja meta kien għad għandu tmien snin. Wilfred Mula flimkien ma’ martu Rosemary ġie biex jiċċelebra għeluq is-70 sena tiegħu f’art twelidu. Fl-Awstralja, Wilfred għamel suċċess fin-negozju iżda Malta dejjem baqgħet minquxa fi ħsibijietu u fl-emozzjonijiet tiegħu. Żar lil Malta 14-il darba u baqa jgħożż l-għeruq Maltin. Jistqarr li d-demm Malti baqa jbaqbaq fih u meta jkollu l-opportunità jipprattika l-Malti kif u fejn jista. Is-7 ta’ Ġunju kien għeluq snin Wilfred u ċ-ċelebrazzjonijiet tiegħu din is-sena kienu uniċi. Flimkien ma martu Rosemary, kkoordina u organizza tliet ijiem ta’ attivitajiet f’Malta li laħqu l-qofol tagħhom b’festa tipika Maltija. Ikel u xorb tradizzjonali Malti mħawwar bl-ifjen ingredjenti lokali. Għal din il-festa attendew 36 persuna, kollha ħbieb ta’ Wilfred, minn kull rokna tad-dinja. Għal ħafna minnhom din kienet l-ewwel darba li żaru Malta. Fost il-mistiednin membru tal-familja rjali mill-Malasja; negozjanti Amerikani u Ngliżi; u uffiċjali għolja f’għaqdiet internazzjonali ġudizzjarji u sportivi. Wilfred jistqarr li t-tama tiegħu tibqa’ li dejjem ikompli jżomm lil Malta qrib tiegħu u li jxerred isem Malta bl-aħjar mod possibli madwar l-erbat irjieħ tad-dinja.